আরও একটি বিশ্ব পরিবেশ দিবস পেরিয়ে এলাম আমরা। সেই অনুষঙ্গে চারপাশের বিষণ্ণ পরিবেশের দিকে তাকিয়ে পরিবেশ সংক্রান্ত অসম্পূর্ণতার কথা মাথায় আসা স্বাভাবিক। কিছুদিন আগেই মুখ্যমন্ত্রী মমতা বন্দ্যোপাধ্যায় নদী নিয়ে অনেক ভাবনাচিন্তার কথা ব্যক্ত করেছেন। প্রধানমন্ত্রীর কাছে আত্রেয়ী, পুনর্ভবা, টাঙ্গন এবং চূর্ণী নদী নিয়ে দরবার করেছেন। এই চারটি নদী দূষণের কারণে এবং সংস্কারের অভাবে কার্যত মরণোন্মুখ। সেই ভাবনার সূত্রেই মনে পড়ল, বাংলার আরও অনেক ছোট-বড় নদীও তো সংস্কারের অভাবে ধুঁকছে! উত্তরবঙ্গের রাংরাং, তুড়তুড়ি, সিংমারি, শ্রীমতী, কাহালৈ, তুলাই এবং দক্ষিণবঙ্গের কলকলি, ঝুনকা, কুন্তী, রত্নাকর, শিয়ালমারি, লাবণ্যমতী, অঞ্জনার মতো বহু নদী! এইসব নদী মৃতপ্রায়। গঙ্গার দূষণ বহুচর্চিত ব্যাপার। কিন্তু খাস কলকাতার বুড়িগঙ্গা (টালিনালা), শিয়ালদাগাং (বেলেঘাটা খাল) তো সম্পূর্ণ বিপন্ন!
নদী নিয়ে গভীরে গিয়ে ভাবার সময় এসে গিয়েছে। কিন্তু কীভাবে ভাবা যেতে পারে, সে বিষয়ে কিছু পরিকল্পনাও জরুরি। একটি দৃষ্টান্ত দেওয়া যেতে পারে। কেরলের কুট্টামপেরুর। সকলেই ধরে নিয়েছিলেন, নদীটি মরে গিয়েছে। কেরলের আলপুজ্জা জেলার জীবনধারা ছিল এই নদী। কেরলের তৃতীয় দীর্ঘতম নদী পোম্বার শাখা এই কুট্টামপেরুর। বারো কিলোমিটার দীর্ঘ নদীটি মিশেছে অ্যাচেনকোভিল নদীতে। পোম্বার জল বাড়লে কুট্টামপেরুর অতিরিক্ত জল টেনে নিয়ে বন্যা আটকে দিত। আরাট্টু উৎসবের সময় মন্দিরের বিগ্রহদের স্নান করানো হতো এই নদীর জলে। কিন্তু অবৈধভাবে বালি তোলার কারণে কুট্টামপেরুর তার ভারসাম্য হারিয়ে ফেলে। কার্যত, ২০১১ সাল থেকে নদীটিকে পুরোপুরি ডাস্টবিন হিসাবেই ব্যবহার করা শুরু হয়!
কুট্টামপেরুর নদীটিকে বাঁচাতে আন্দোলন শুরু হল ২০১৩ সালে। একশো দিনের কাজের প্রকল্পের আওতায় শুরু হল নদীসংস্কারের কাজ। স্থানীয় ৭০০ জন মানুষ ৭০ দিনে নদীটির সম্পূর্ণ সংস্কার শেষ করলেন। প্রথমে নদীর কচুরিপানা পরিষ্কার করা হল। তারপর শুরু হল নদী থেকে আবর্জনা তোলার কাজ। কাজ শেষ হল ২০১৭ সালের মার্চ মাসে। এবং নদীটি ধীরে ধীরে বেঁচে উঠল। নদীটি মারা যাওয়ার কারণে আশপাশের এলাকায় জলের সংকট দেখা দিয়েছিল। কুয়োয় জল মিলছিল না। নদী বেঁচে ওঠার পরপরই সেই জল ফিরে এল। এখন নদীটির জল ২৫ হাজার একর চাষের জমিতে সেচের কাজে ব্যবহার করার কাজও চলছে। এবং নদীতে শুরু হয়েছে মাছচাষও।
কাজেই, নদীকে বাঁচিয়ে তোলা অসম্ভব কিছু নয়। এভাবেই নব্বইয়ের দশকে রাজস্থানের আলোয়ার জেলায় আরভরী নদীকেও বাঁচিয়ে তোলা হয়েছিল। ‘ওয়াটারম্যান অফ ইন্ডিয়া’ রাজেন্দ্র সিংহের নেতৃত্বে প্রথমে ছোট ছোট চেকড্যামের মাধ্যমে ভৌম জলস্তর সমৃদ্ধ করার কাজ শুরু হয়েছিল। তারপর ক্রমে আরভরীকে করে তোলা হয়েছিল স্রোতবতী।
এই মডেল অনায়াসে পশ্চিমবঙ্গেও ব্যবহার করা চলে। একশো দিনের প্রকল্পকে কাজে লাগিয়ে নদীকে বাঁচিয়ে তোলার প্রকল্প এখানেও নেওয়া যেতে পারে। কুট্টামপেরুর-মডেল অনুসরণ করে বাংলার ছোট ছোট নদীকে বাঁচিয়ে তোলাই যায়। নদীপাড়ের মানুষজনই যদি সংশ্লিষ্ট অঞ্চলগুলির জনপ্রতিনিধিত্ব করেন এবং নদীর রক্ষণাবেক্ষণ এবং পরিচর্যা নিয়ে সরব হন, তাহলে সংস্কারকাজ ত্বরান্বিত হতে পারে।